Contra Eratosthenem
Contra Eratosthenem (Graece Κατὰ Ἐρατοσθένους τοῦ γενομένου τῶν τριάκοντα, ὃν αὐτὸς εἶπε Λυσίας) est unica oratio quam logographus Lysias ipse pro se apud iudices anno 403 a.C.n. habuit. Simul primam orationem iudiciariam quam omnino composuerit esse dicit. Unum e triginta tyrannis Eratosthenem accusabat quod fratri suo Polemarcho in via occurrens eum comprehendit atque ad indignam mortem divitiarum cupidine abduxit. Difficilis erat causa quia tum partes adversae Athenis concordiam cupiebant atque legem amnestiae pertulerant. Magni momenti est illa oratio per quam simul et de ipso Lysia et de triginta tyrannorum regimine multa cognovimus.